**NOTĂ INFORMATIVĂ**

**la proiectul Hotărârii Guvernului**

**„Cu privire la Consiliul Național pentru Cercetare-Dezvoltare”**

Consiliul Național pentru Cercetare-Dezvoltare este un organ consultativ și colegial al Prim-ministrului, fără personalitate juridică (în continuare – Consiliul), creat în scopul sprijinirii și dezvoltării științei și inovării, impulsionării aplicării practice a realizărilor științifice și inovative prin colaborarea eficientă între autoritățile administrației publice, mediul de afaceri și cultural.

Pentru a oferi o dinamică și reprezentativitate activității Consiliului, componența acestuia întrunește: șase reprezentanți ai guvernului, șase reprezentanți ai comunității științifice și șase reprezentanți ai mediului de afaceri. Funcția de președinte al Consiliului este exercitată de către Prim-ministrul Republicii Moldova. Din oficiu, în componența Consiliului sunt incluși 3 vicepreședinți: un viceprim-ministru responsabil de sector, președintele Academiei de Științe a Moldovei și președintele Consiliului Rectorilor*.*

Scopul creării Consiliului rezidă în oferirea recomandărilor și expertizei aplicativ-practice Guvernului în materie de știință, tehnologie și inovare pentru dezvoltarea socio-economică a țării; utilizarea cercetărilor și expertizei științifice pentru dezvoltarea și îmbunătățirea politicilor și serviciilor oferite de autoritățile administrației publice; contribuirea mediului de afacerii la finanțarea și susținerea cercetării-dezvoltării.

Pentru a-și îndeplini misiunea propusă, Consiliul are următoarele atribuții: să sprijine și promoveze activitățile de cercetare-dezvoltare la nivel național; să asigure comunicarea și cooperarea dintre principalii factori implicați în elaborarea și implementarea politicilor în domeniul cercetare-dezvoltare la nivel guvernamental, al comunității științifice și mediului de afaceri; să examineze și să propună soluții, precum și să contribuie la elaborarea viziunii Guvernului asupra unor probleme stringente ale statului; să contribuie la consolidarea interacțiunii dintre știință, educație și mediul de afaceri; să examineze toate solicitările din partea Prim-ministrului, prezentându-i comentariile și recomandările de rigoare.

Modelul de activitate al Consiliului este similar celor utilizate în statele europene, precum și în cele înalt dezvoltate: Finlanda, Franța, Norvegia, Marea Britanie, Canada, Japonia, etc. și reprezintă cea mai eficientă platformă de interacțiune și comunicare pe orizontală dintre autorități, cercetători și mediul de afaceri. Fapt ce ar permite soluționarea rapidă și sustenabilă a provocărilor și problemelor cu care se confruntă țara.

**Președintele Academiei de Științe a Moldovei Gheorghe DUCA**